‘Ouboet en Wors’ maak plek vir ‘Huis Lelieveld’Willie Esterhuizen, skrywer en akteur van ‘Ouboet en Wors’ en ‘Huis Lelieveld’. (Foto: Verskaf) Al is die einde in sig vir die gewilde Willie Esterhuizen-reeks Ouboet en Wors op kykNET, kan kykers eersdaags voor die kassie inskuif vir ŉ nuwe komedie getiteld Huis Lelieveld. Dié reeks is ook uit Esterhuizen se komediepen. Ouboet, Yollie, Hendrikkie, Boeboe, Molly en Wors, het die afgelope paar jaar diep in Ouboet en Wors-kykers se harte gekruip. Dié karakters, wat voorheen in reekse soos Orkney snork nie, Vetkoekpaleis en Molly en Wors te sien was, het kykers weekliks vermaak met hul pittige sêgoed en die penaries waarin hulle hulself bevind het. Nuwe karakters soos Gielie en Elvis het ook sommer vinnig ŉ tuiste in kykers se binnekamers gevind. Die laaste episode van Ouboet en Wors is op 1 April uitgesaai en in hierdie episode het Molly baie slegte nuus gekry en is sy gedwing om nuwe werk te soek. Sy gaan vir ŉ werksonderhoud by Huis Lelieveld en só word sy die nuwe matrone van dié aftreeoord. Aanhangers van Ouboet en Wors kan dus gerus wees dat hulle nié die laaste van hul gunsteling-karakters gesien het nie, want Huis Lelieveld is kykNET se splinternuwe komedie wat later vanjaar op die kanaal uitgesaai word. Van die akteurs wat in die rolverdeling te sien sal wees, sluit in Willie Esterhuizen (Wors), Lizz Meiring (Molly), Wynand van Vollenstee (Gielie), Matt Stern en Hèléne Truter. Hou gerus kykNET, DStv-kanaal 144, se sosiale media platforms dop vir meer nuus oor Huis Lelieveld. Lizz Meiring en Willie Esterhuizen. Meiring is eersdaags te sien as Molly in ‘Huis Lelieveld’. (Foto: Verskaf)